આ વરસે વિશ્વખ્યાત ‘મિસ અમેરિકા’ સૌંદર્યસ્પર્ધામાં એક ‘ક્રાંતિકારી’ પગલું ભરવામાં આવ્યું. 97 વર્ષથી યોજાતી આ સ્પર્ધામાં ‘સ્વીમસ્યૂટ રાઉન્‍ડ’ (તરણહોજ પરિધાન) ની બાદબાકી કરવામાં આવી. આ સ્પર્ધાનાં અનેક રાઉન્‍ડ પૈકીનું આ એક રાઉન્‍ડ હતું, જેમાં ભાગ લેનારી યુવતીઓએ બીકીની ધારણ કરીને મંચ પર ઉપસ્થિત રહેવું પડતું અને એ રીતે નિર્ણાયકો તેમની દેહયષ્ટિ મુજબ ગુણ આપતા. અલબત્ત, સ્પર્ધકોને કે નિર્ણાયકોને આમાં કશું અજુગતું લાગતું નહોતું, કેમ કે, આ એક સ્વીકૃત પ્રણાલિ હતી. આમ જોઈએ તો આ સ્પર્ધા તેના નામ મુજબ ‘સૌંદર્ય સ્પર્ધા’ છે અને તેમાં મુખ્ય માપદંડ બાહ્ય સૌંદર્યનો છે. કરવા ખાતર તેમાં ‘આંતરિક સૌંદર્ય’ની એટલે કે સ્પર્ધકની હાજરજવાબીની ચકાસણી થાય ખરી. આ રાઉન્ડમાં પણ સ્પર્ધકો બીબાંઢાળ જવાબો આપે અને પોતે પોતાના સૌંદર્ય થકી વિશ્વભરનાં દીનદુ:ખિયાં માટે કંઈક કરી છૂટવા માંગે છે એમ જતાવે. દારૂના પીઠામાં બેસીને, દારૂ પીતાં પીતાં દારૂ ન પીવાના ફાયદા પર વક્તવ્ય આપવા જેવું આ નાટક લાગે. પણ આ નાટક પૂરી ગંભીરતાથી ભજવાય અને સ્પર્ધકના આંતરિક સૌંદર્યનું પણ મૂલ્યાંકન થતું હોવાનો દેખાવ થાય. અમેરિકા જેવા પ્રગતિશીલ ગણાતા દેશમાં આવી પ્રથા હોય તો તેની નકલ જેવી ભારતમાં યોજાતી સ્પર્ધાઓમાં આનાથી જુદો માહોલ શી રીતે હોઈ શકે? આ આખા ઊપક્રમમાં સૌથી હાસ્યાસ્પદ બાબત હોય તો તે એ કે પુરુષોની આદિમ વૃત્તિને અધિકૃતતા બક્ષતી આ સ્પર્ધામાં ભાગ લેનારી યુવતીઓ ‘આધુનિક’ ગણાય. તેના નિર્ણાયકો અને અન્ય દર્શકો પણ પ્રગતિશીલ ગણાય. ‘સ્વીમસ્યૂટ’નો ઊપયોગ તરણ વેળા કરવાનો હોય એ સામાન્ય જ્ઞાનની વાત છે. મંચ પર તે પહેરીને બોલાવવા પાછળ શો તર્ક હોય એ સમજવું પણ સામાન્ય જ્ઞાનની વાત છે. પણ ખેર! મહિલાઓની જાતીય સતામણી અટકાવવાને નામે આટલી ‘ક્રાંતિ’ થઈ એ પણ મોટી વાત ગણાય. અમેરિકા જેવા દેશની વાત હોય ત્યારે ખાસ.